Moenie veel lees in naweek se Curriebekerstyde - Maroela Media
Al die spanne is nog nie op volle sterkte nie.
Griekwas moet 'n goeie kans hê om die Goue Leeus se naasbeste span op Ellispark te klop, met die bond se topspelers wat later die middag vir die Lions in die halfeindstryd van die Supperrugbyreeks uitdraf.
Op sy beste is die span uit Kimberley leeutemmer-materiaal, maar hy is nogal dikwels geneig om teleur te stel wanneer hoë verwagtinge aan hom gestel word. Hy kry egter Saterdag 'n kans wat dit nie sommer weer sal voordoen nie.
Die Pumas het dieselfde kans verlede week aangegryp om die Leeus onder te sit, maar sit Saterdag op Kingspark in die ongemaklike posisie dat hy so te sê met die Sharks se beste span te doen kry, wat boonop erg gegrief is oor sy omstrede uitskakeling uit die Superrugbyreeks.
Al wat dalk net-net in die besoekers se guns kan tel, is dat daar ná die intensiteit van die Superreeks 'n slapte by die voosgespeelde Sharks kan intree.
Hoewel die Westelike Provinsie 'n paar van sy Superrugbyspelers 'n blaaskans gee, behoort hy op grond van die twee spanne se vertoning in die Superreeks die gunsteling te wees om in Bloemfontein met die verdedigende Curriebekerkampioen, die Cheetahs, af te reken.
Sy (die kampioen se) groot sege teen die Sharks se naasbeste span in die eerste Curriebekerwedstryd vanjaar, kan maar wat Sondag betref, uit die oog verloor word.
12:00 Goue Leeus teen Griekwas op Ellispark, Johannesburg
17:00 Sharks teen Pumas, Kingspark, Durban
14:30 Cheetahs teen WP, Vrystaatstadion, Bloemfontein
Vrystaat is beslis die gunsteling in hul tuiswedstryd teen WP en is op volle sterkte. Die WP rus 'n hele klomp spelers. Ek sal verbaas wees as Vrystaat nie hierdie een wen nie.